b'\n_START_ARTICLE_\nGozdna \xc5\xbeeleznica na Komar\xc4\x8di\n_START_PARAGRAPH_\nGozdna \xc5\xbeeleznica na Komar\xc4\x8di je bila prometna pot za prevoz lesa iz ob\xc5\xa1irnih gozdov izpod planine Vi\xc5\xa1evnik (1615 mnm) do tovorne \xc5\xbei\xc4\x8dnice na Komar\xc4\x8di._NEWLINE_Leta 1883 so zaradi velikih potreb po lesu na Gorenjskem (Kranjska industrijska dru\xc5\xbeba KID na Jesenicah) zgradili gozdno \xc5\xbei\xc4\x8dnico od Blata pri Bohinjskem jezeru na Komar\xc4\x8do, kjer so nameravali v okolici posekati gozdove. \xc5\xbdi\xc4\x8dnica je bila v bistvu \xc5\xbei\xc4\x8dna spu\xc5\xa1\xc4\x8dalka brez lastnega pogona. Te\xc5\xbea nalo\xc5\xbeenih hlodov je potegnila prazen vozi\xc4\x8dek navzgor od spodnje postaje proti gornji postaji \xc5\xbei\xc4\x8dnice, s posebno zavoro pa je nalo\xc5\xbeen vozi\xc4\x8dek uravnaval hitrost. Poseben problem pa je predstavljal dovoz lesa do zgornje postaje \xc5\xbei\xc4\x8dnice. Zato so proti planini Vi\xc5\xa1evnik zgradili gozdno \xc5\xbeeleznico._NEWLINE_\xc5\xbdeleznica na Komar\xc4\x8di je bila zgrajena nadvse preprosto in poceni. Da bi prihranili stro\xc5\xa1ke za zemeljska dela, so tirnice pribili na posebne lesene nosilce - imenovane - kobile, ki so ponekod segali tudi do 17 m visoko. Proga je bila speljana od zgornje postaje \xc5\xbei\xc4\x8dnice z enakomirnim vzponom v gozd. Gozdni delavec je hodil po deskah polo\xc5\xbeenih med tiri in potiskal tovorni vagon\xc4\x8dek pred seboj. V gozdu so vagon\xc4\x8dek nalo\xc5\xbeili z lesom, nato pa se je voznik spustil z njim samote\xc5\xbeno do \xc5\xbei\xc4\x8dnice. Da vo\xc5\xbenja ne bi bila zaradi hitrosti prenevarna je zaviral z lesenim drogom, tako da je le tega ti\xc5\xa1\xc4\x8dal ob eno od koles._NEWLINE_Danes ni povsem znano kolik\xc5\xa1na je bila dejanska dol\xc5\xbeina proge in \xc5\xa1tevilo vagon\xc4\x8dkov, ki so po njej preva\xc5\xbeali les. Gospod Brate v knjigi Gozdne \xc5\xbeeleznice na Slovenskem predpostavlja, da je bila proga dolga nekaj nad enim kilometrom s tirno \xc5\xa1irino okoli enega metra, in da so na njej obratovali trije, najve\xc4\x8d \xc5\xa1tirje vagon\xc4\x8dki. Vagon\xc4\x8dki so bili leseni, le kolesa, osi, okovje in le\xc5\xbeaji so bili kovinski._NEWLINE_Ko so gozd izsekali, so \xc5\xbeeleznico kot tudi tovorno \xc5\xbei\xc4\x8dnico ustavili. Vse naprave so leta 1900 podrli in odstranili. O \xc5\xbeeleznici se v dana\xc5\xa1njih dneh ne najde ve\xc4\x8d nobenih materialnih dokazov.'